Papersnake/gushiwen huggingface dataset:
鳖山
王应麟（宋代）

天柱不可折，柱折不可撑。
九鼎不可覆，鼎覆人莫扛。
袁公烈丈夫，独立东南方。
欲以一己力，代国相颉颃。
适遭宋祚移，耻为不义戕。
奋然抱志起，誓欲扫搀枪。
拔剑突前麾，手回日月光。
敌势愈猖獗，山摧失忠良。
鸣呼绝伦志，不得骋才长。
妻孥悉从溺，枯骨夜为襄。
忠烈动天地，游魂为国殇。
山水倍堪悲，抱恨彻穷苍。
穹苍幸一息，庶几纪星霜。
西风白杨路，哀猿号崇冈。
解剑挂墓柏，泣下沾衣裳。
惜哉时不利，抽毫述悲伤。
贺左省新除韦拾遗
郑谷（唐代）

初升谏署是真仙，浪透桃花恰五年。垂白郎官居座末，

著绯人吏立阶前。百寮班列趋丹陛，两掖风清上碧天。

从此追飞何处去，金鸾殿与玉堂连。
泊慈湖北岸
陈造（宋代）

坐觉江流平，漶漫裂三股。
舟子告风横，因循宿中浦。
慈湖古戍近，犹复小江阻。
渔翁家苇间，蜗舍无邻伍。
把酒讯三老，此宁泊舟所。
谂我今昔异，解带无所苦。
向来探丸徒，白昼犹旁午。
一自尚书来，此辈凛刀俎。
江山亘千里，有屋皆外户。
似闻襄江道，衽席过行旅。
翳公旧威爱，平宁尚如许。
两地好经行，为官喜欲舞。
倒床鼻雷吼，梦破闻船鼓。
受欺堕姑息，迂儒彼何取。
采桑子慢 橘
杜文澜（清代）

晴霜乍饱，千树丹丸争染。记曾共、香橙冰笋，载满筠篮。

思远西共，洞庭秋色又红酣。鲸波迷路，吴帆未整，望断江南。

楚梦易醒，逾淮谁惜，齿馥空含。更休说、朱楼剖玉，并蒂分甘。

阳羡亭孤，赋归愁慰老坡馋。残棋消劫，相逢旧叟，重证仙凡。
老君吟 八百行
王吉昌（元代）

灵源无点污，常应常清净。阴阳已罢交，子母同宫庆。冲虚葆真，一廓圆明辉心镜。头头照破归寂灭，妙用弘法，海变通无竟。具真行。慈悲形道本，惨怛心无争。普施咸利物，执谦德为权柄。圆成八百无漏果，顿超云步稳，脱凡归圣。
题相如题柱图
谢迁（明代）

凌云气槩欲何如，万里桥边驷马车。词赋偶缘杨得意，却将负弩诧乡闾。
偈颂八首 其四
释宗印（宋代）

铁昆崙儿吃一攧，南海波斯舞不彻。夜半失却拦腰帛，笑倒东村王大伯。
月夜
邵雍（宋代）

雨霁风自好，秋深天未寒。
移床就堦下，看月出林端。
有酒欲共饮，无宾可同欢。
他时遇良友，此景复求难。
寄大年耆年二侄
张扩（宋代）

漫天白雨欲催诗，恰似连床细柳时。近悔论文多败绩，不关避柳要寻医。

才如伯仲世无敌，学有本原人未知。例著布袍随举子，满听危论上丹墀。
郊行
储巏（明代）

凌兢瘦马踏春泥，雪后郊原绿未齐。
一抹午烟风隔断，野鸡声在竹林西。
高宗郊前朝献景灵宫二十一首 其九 再盥洗用《乾安》。
郊庙朝会歌辞（宋代）

有严大礼，对时休明。情文则粲，蠲洁必清。再临观盥，以专以精。

真游来格，永观厥成。
辋川集 华子冈
王维（唐代）

飞鸟去不穷，连山复秋色。上下华子冈，惆怅情何极。
次韵萧饶州见寄
仇远（元代）

至人本天游，上古惟野处。
如何种菊者，亦胜封千户。
万锺且唾去，况复问阿堵。
先生东陵侯，成败久目睹。
几程上金台，一节绾铜虎。
肯从赤松游，餐芝擘麟脯。
温故穷丹铅，投閒弃圭组。
自是横江鲸，终然辞网罟。
独醒笑众醉，此举冠千古。
二疏三高后，欲数指难偻。
毋烦北山移，猿鹤当起舞。
昔寓南国居，日与荛牧处。
今营西郭居，官梅映窗户。
砚山如可博，尺度先画堵。
此计当勇決，结构须快睹。
伐藤断长蛇，卧石凜伏虎。
山厨富笋蕨，客至当修脯。
野芳散红紫，粲粲五杂组。
放怀山水窟，脱迹名利罟。
平泉绿野堂，盛事追往古。
愿学樵夫拜，相从丈人偻。
应笑趋炎人，奴颜八风舞。
问江西漕使乞酒及牛乳 其二
韩驹（宋代）

近闻酥酪出中厨，想肯分留寄病夫。不为长斋饭粗粝，暮年消渴亦时须。
种兰三岁始花戏题示内
李达（明代）

我是种树郭橐驼，手栽花木非医国。城西半亩养风烟，天下閒民愧九职。

前年欲办九畹兰，自减饔飧面如墨。至令妻嗔颇遭骂，昔者高声今默默。

妻言汝愚不可及，曾移方竹婵娟色。匝月枯槁鸣霜风，破灶烧却成灰黑。

于今滋兰纵能活，晨炊不得当春韭。高人或可竹胜肉，尔曹岂亦兰作糗？

兰乎兰乎经三载，天全性得吾不害。年年不作花，使我长叹嘅。

今秋忽讶擢纤茎，素手盥濯无氛埃。其势钩连或迤出，翩翻低昂各自开。

吾闻佛国闻香以为食，一念随现不用行厨催。兰有国香资鼻观，此外盘餐尽可废。

恒恐此意外人知，实则至味萃其内。媚服之者知为谁，口不能言以臆对。
渴雨简张仲宗二首 其二
吕本中（宋代）

雨湿平林松桂香，断云冉冉拂疏篁。江山故自可人意，从此归休策最长。
不寐
赵蕃（宋代）

近梦续远梦，长更和短更。
月窗疑雪积，风柁苦宵行。
天外独身在，暗中华发生。
归田莫迟暮，底是物穷亨。
霜
袁郊（唐代）

古今何事不思量，尽信邹生感彼苍。

但想燕山吹暖律，炎天岂不解飞霜。
瑞峰
余复（宋代）

海上一峰高插天，山头眼力穷大千。
飞来鸿鹄下霄汉，掩翼缩足今三年。
再题避暑山庄三十六景诗 其十九 蘋香沜
弘历（清代）

香风摇荡绿波涵，花正芳时伏数三。词客关山月休怨，来看塞北有江南。
过谢䃮渰
岳珂（宋代）

蒹葭曼衍浪萦回，波面虽平路不开。沟渎行舟休剡木，坳堂浮芥欲胶杯。

人如凫雁俱游耳，江有鱼龙安在哉。但说渰名吾亦畏，辅渠有路莫重来。
旅寓岑寂中园丁送花四品因赋五绝
杨公远（宋代）

西蜀名花别样芳，玉环睡起试新妆。
化工还有无情处，只与胭脂不与香。
浣溪沙 偕杜叔高、吴子似宿山寺戏作
辛弃疾（宋代）

花向今朝粉面匀，
柳因何事翠眉颦？
东风吹雨细于尘。
自笑好山如好色，
只今怀树更怀人。
闲愁闲恨一番新。
白雁
张秀端（清代）

芦汀飞雪岸生苔，浪迹风尘亦可哀。秋入岭云乡信滞，月明湘水橹声来。

长门梦断银缸灺，绝塞愁多白发催。欲把羁怀传尺素，冰弦挥罢意徘徊。
竹梧轩晨起
郭谏臣（明代）

夜饮归来晚，晨眠起较迟。日高烟未散，春入鸟先知。

自觉心如水，宁言鬓似丝。疏狂时共弃，独乐复何疑。
感事二首 其一
俞德邻（宋代）

一朝天险失长江，肉食诸公竞卖降。受禅碑中无姓字，祇今谁忆鹿门庞。
句
谌祜（宋代）

昨朝骨肉关情大，今日平安过望多。
晚至云河驿
李长霞（清代）

路照寒星出，人家尽枕河。水田归雁下，烟草暗虫多。

屋矮藏镫火，篱残补茑萝。劳劳远行者，数问夜如何。
家藏旧画效前人论画绝句各系一诗 其二十五
陈式金（清代）

全从苍润见精神，木强周昌忆古人。钟鼎山林通气息，还醇返朴露天真。
阙下偶书寄孙员外
李建勋（唐代）

长安驱驰地，贵贱共悠悠。白日谁相促，劳生自不休。

凤翔双阙晓，蝉噪六街秋。独有南宫客，时来话钓舟。
七里滩别余鞠夫 其二
佘翔（明代）

武林春色日初迟，花满垆头酒满卮。无奈双龙愁里别，绿杨几度啭黄鹂。
夏日同社集郑别驾祖皞宅
欧大任（明代）

二仲来游处，新开竹径深。家曾移谷口，园自接诃林。

门外丛蒿长，阶前积藓侵。社堪岩桂结，席爱沼荷临。

酌醴蒲犹泛，𣂏泉李尚沉。琴囊开石上，棋局就花阴。

清世能偕隐，芳晨不废吟。商颜非此日，宁负紫芝心。
久病，或劝勉强游适，吟四绝答之
范成大（宋代）

羸如蓐妇多忌，倦似田翁作劳。
玩具僧梳刖屦，欢悰丁尾龟毛。
渊明采菊图
艾性夫（元代）

不缘斗米挂朝衣，自是知几勇赋归。
莫把秋英等閒看，商山芝草首阳薇。
同范三哥访鉴长老鉴犍为人而挂锡金山
周孚（宋代）

愔愔山月照峨眉，未暇西游鬓已丝。胜日来陪巨卿友，莫年亲见德云师。

解除须发元非错，肯老山林更自奇。趺坐绳床两无语，此心真有几人知。
九日登高
王昌龄（唐代）

青山远近带皇州，霁景重阳上北楼。
雨歇亭皋仙菊润，霜飞天北御梨秋。
茱萸插鬓花宜寿，翡翠横钗舞作愁。
谩说陶潜篱下醉，何曾得见此风流。
十忆 忆颦
李元膺（宋代）

漫注横波无语处，轻拢小板欲歌时。千愁万恨关心曲，却使眉尖学别离。
定王台观雪
严粲（宋代）

清晨吟思独凭栏，十二楼中白玉寒。此地古来风雪里，有人惆怅望长安。
吾山风物如故园而甚僻余居月馀爱之将此卜居二首 其二
释德洪（宋代）

风物淳真似故丘，茅茨结处自深幽。竹西邻舍颇相近，客至须供良甚谋。

灯火夜窗衣自补，丰登秋亩稻重收。安閒有此支馀岁，更欲驱驰亦谬悠。
题胡景颜双清堂
姚勉（宋代）

盘桓松菊陶元亭，俯仰山泉白乐天。
长谓若人无复有，后身却在石溪边。
题百五叔自得斋壁
林泳（宋代）

矮屋匡床两鬓皤，逍遥委顺奈吾何。
三千世界醉乡大，十二时中静坐多。
疎懒对人如素隐，等闲出语似禅和。
便须敕断子平事，来伴溪翁安乐窝。
和二十二弟龟山寺三绝
晁说之（宋代）

江边龟步亦平平，淮上龟山耸五兵。
何但八公山草木，解令王国列金城。
和傅粹梅岩之什
陈宓（宋代）

云间老干几千年，清婉仍推百卉先。
铁石心肠能妙赋，广平端似此花然。
忆玉岩 其一
李朴（宋代）

阿阁曾看紫凤栖，暮年江国拥旌麾。孤云南北本无定，浮世悲欢那可期。

鹤顶丹砂埋药灶，鸭头绿水浸春陂。待公踏遍红尘地，景物归来似旧时。
偈颂七十二首
释祖钦（宋代）

白衣拜相，平地登仙。
是不知有，别无秘传。
早春十咏 其三
王畛（元代）

江梅独清高，不与花争发。自是冰雪姿，岂受铅华夺。

故来风雪底，玉人相蹙頞。照水昏黄时，孤标更超越。
赠谈天星数王子贵
姚勉（宋代）

谈天客子昼敲门，相对晴窗话一樽。
到底忘言方是妙，梅花枝上看乾坤。
意难忘 丁未冬杪客芜城将归次饮谷送别韵
厉鹗（清代）

旧宛荒湾，正恖恖别袂，草草欢筵。放歌销白日，转枕梦青天。

风筵紧，折吴绵。寒色渐苍然。话倦游、不如归去，如此湖山。

津头已买篷船。尚樵歌共谱，琴趣閒编。沙河春拊马，灯市夜飞蝉。

花倚担，菜登盘。节物又增年。问几时、掀髯一笑，追逐吟仙。
再次前韵
王安石（宋代）

秋灯一点映笼纱，好读楞严莫念家。
能了诸缘如梦事，世间唯有妙莲花。
十二峰·朝云
阎伯敏（宋代）

山头行云自朝朝，阳台莫色联云霄。
朝来莫去变云雨，送老行客无回桡。
奉桂管命奔问京陕祇役出蒸阳距家一日程未敢辄还寄诗当家书与共知之 其三
曾广钧（清代）

溯汉窥褒切骏奔，凄然芜绝两东门。倚弓合向回銮寺，系马先东奉圣园。

贾谊投荒悲汉室，巫阳不用叫天阍。哀筝一诉家山破，咫尺离鸾不敢言。
赠周敬伯
杨万里（宋代）

万方英杰集桥门，作麽吾州不数人。
之子独携一方策，短檠以外四无邻。
岁云暮矣犹为客，皈去来兮未立身。
待上六鳌头上立，还家藉手拜双亲。
少年行
林章（明代）

君不见长安侠少年，酒底高歌花底眠。
斗鸡走马千金散，何曾盗个官家钱。
一朝忽报边烽起，从军不待别妻子。
但言割地与和亲，不愁战死愁羞死。
元夕同惟仁维乔少居幼通集公瑞宅
欧大任（明代）

病起能乘兴，淹留曲几凭。夜酣千日酒，春入九枝镫。

欢剧银缸溢，愁深羽檄徵。自怜老宾客，高会十年曾。
闲吟四首
邵雍（宋代）

居洛八九载，投心唯二三。
相逢各白首，共坐多清谈。
人事已默定，世情曾久谙。
酒行勿相逼，徐得奉醺酣。
程伯禹母夫人挽诗二首 其一
吕本中（宋代）

久矣闺门秀，端如玉在渊。相夫成令德，教子作名贤。

遽逐秋风尽，空令莫景迁。伤心江左地，松柏闭新阡。
蜜
梅尧臣（宋代）

燕衔芹根泥，蜂掇花上蕊。
带雨两股飞，所取日能几。
调和露与英，凝甘滑於髓。
天寒百虫蛰，割房霜在匕。
燕已成雏归，蜂忧冻馁死。
乃见万物心，多为造化使。
次韵初望太行山
洪适（宋代）

曾峦逾碣石，形胜镇神州。可惜羊肠险，今包鼠穴羞。

天心端有待，人力岂能谋。未老如凭轼，壶浆为曲留。
同陈宰黄簿游灵山八首宰云吾辈可谓忙里偷闲
陈造（宋代）

一代无为翁，雅志属丘壑。
至今玉雪句，为山镇不若。
生平嵇生龙，何时令威鹤。
吊古但三叹，九原如可作。
句
胡仔（宋代）

为官两部喧朝梦，在野千机促妇功。
净因院赴浴
孔武仲（宋代）

汉客疲江海，乘槎万里归。
重寻象王舍，一浣洛城衣。
坏壁凝香霭，明轩泛暮晖。
红尘不相贷，归路骤骖騑。
至三水江雨骤作
黎民表（明代）

鸡犬依茅屋，鱼虾集市门。峡山高浪隐，桂水细流喧。

雨枕听更卧，江船把酒论。丹梯知不远，飞梦蹑昆崙。
西江月（茶）
黄庭坚（宋代）

龙焙头纲春早，谷帘第一泉香。已醺浮蚁嫩鹅黄。想见翻成雪浪。

兔褐金丝宝碗，松风蟹眼新汤。无因更发次公狂。甘露来从仙掌。
浣溪纱 其五
樊增祥（清代）

绰约湘灵望不还。象床花簟泪筠斑。凭将词赋遣萧闲。

净拭湘屏图女几，醉欹纱帽梦君山。似闻瑶瑟怨人间。
好事近
王千秋（宋代）

明日发骊驹，共起为传杯绿。十岁女儿娇小，倚琵琶翻曲。

绝怜啄木欲飞时，弦响颤鸣玉。虽是未知离恨，亦晴峰微蹙。
上之回
胡缵宗（明代）

上之回，自回中。
陇山晴，秋云空。
上之回，自终南。
罢期门，调云骖。
上之回，自岱宫。
带三观，盘六龙。
上之回，自汾河。
泛楼船，横棹歌。
上之回，自灊岳。
射赤蛟，导神雀。
上之回，自大宛。
驾龙驹，飞凤幰。
居九重，垂衣裳。
一人端拱，千祀无疆。
喻叔厚总干寄诗甚富
徐侨（宋代）

从君把酒炉峰下，去踏黄尘三见秋。
别后便教诗社冷，梦中尤忆草堂幽。
忽承珠玉联佳什，賸喜亭池添胜游。
最想版舆频御处，山花庭草总忘忧。
题山居图卷
钱选（宋代）

山居惟爱静，白日掩柴门。
寡合人多忌，无求道自尊。
鷃鹏俱有意，兰艾不同根。
安得蒙庄叟，相逢与细论。
咏红梅花得“花”字
曹雪芹（清代）

疏是枝条艳是花，春妆儿女竞奢华。
闲庭曲槛无余雪，流水空奢有落霞。
幽梦冷随红袖笛，游仙香泛绛河槎。
前身定是瑶台种，无复相疑色相差。
（出自《红楼梦》第五十回。）
增城丞嘉禾张元辅才过郡辄去未及款曲已而同校艺晋康 其二
曾丰（宋代）

随牒相逢瘴海边，经从不为小留连。蓝田昼短子姑去，彭泽春浓我欲眠。

近境曾无携具日，殊乡却有对床缘。天知道大话长意，借我黄花节以前。
孔府判野耘尝宦云南今以馀瘴多病意欲休官因读唐书南诏传为此二诗问其风俗 其二
方回（元代）

汉代哀牢种，泸南大渡河。其都居善阐，有水号牂牁。

丞相祠诸居，将军畏伏波。石扶碑故在，铜作柱难磨。

古但羁縻耳，今如震慑何。一戎平六诏，万旅削三峨。

跣足遑机弩，毡头敢荷戈。鬼王牵骏驵，泯国效文螺。

梵供花优钵，经传叶贝多。异香燃笃耨，硕果啖波罗。

碧钿悬珠珥，银钩摘象驮。深秋如夏热，穷腊亦春和。

雾毒飞鸢堕，风腥巨蟒过。已还生定远，犹类病维摩。

宦思轻髦梗，閒心愿涧阿。此乡非瘴土，何幸小婆娑。
题秦隐君丽句亭
戴叔伦（唐代）

北人归欲尽，犹自住萧山。闭户不曾出，诗名满世间。
寄睦州苏长使君
张伯玉（宋代）

阔步曾飞到广寒，一麾聊顿野云间。
虬蟠涧底未失水，鹤在笼云且看山。
旧日笑谈犹壮否，近来书信亦稀还。
严滩桐岭宜秋醉，却恐才高不奈閒。
游三洞金盆诸峰绝句二十首 其十二
叶颙（元代）

不为世网萦，肯受儒冠误。兹游快平生，并了泉石痼。
游西竺寺
李尚理（明代）

路入清幽野趣长，漫云仙驭此翱翔。一泓深壁千秋古，万木悬翱六月凉。

何处天成蓬岛景，几人身到水云乡。从今留咏鸣珂去，岁岁湖光印斗光。
泊上虞驿来日行四首
陈造（宋代）

龙公底戏剧，长啸暝江天。
雨鹊翻仍语，风舟舞不前。
题张孟兼所注谢翱西台恸哭记后
唐肃（宋代）

宫中六更初罢鼓，蓝田玺玉沈崖浦。
庐陵忠肝一斗血，去作燕崖山下土。
桐江水落秋日颓，有客歌上严光台。
石根敲断铁如意，万里北魂招不来。
西风又涸滦河水，故老寥寥知者几。
珍重睢阳季叶孙，笺简能禆两朝史。
赠昙禅师　梦中作
白居易（唐代）

五年不入慈恩寺，今日寻师始一来。
欲知火宅焚烧苦，方寸如今化作灰。
次韵五诗·谕悲秋者
楼钥（宋代）

黄云万顷一时收，喜见高空风露秋。
岁事及今将告毕，人生到老盍归休。
固知景物能与感，亦有痴人苦过忧。
胸次果然无一累，岂容秋月使人愁。
余读元次山与瀼溪邻里诗意甚爱之取其间四句各作
陆游（宋代）

北起成孤峰，东蟠作幽谷。中有十馀家，芦藩映茆屋。

土肥桑柘茂，雨饱麻豆熟。比邻通有无，井税先期足。

烟中语相答，月下歌相续。儿童不识字，未必非汝福。
临江仙·长记秋来多好处
佚名（宋代）

长记秋来多好处，清凉遍满人间。天教收拾孕真贤。何时初度日，明日是中元。喜与莱公同盛旦，官居鼎鼐相传。未应此地借蕃宣。来年开宴处，人在凤池边。
行春
赵汝鐩（宋代）

绿杨袅袅草萋萋，缓步行春独杖藜。
搜蕊蜂儿透花骨，增巢燕子砌芹泥。
过溪野水冲桥版，觅路田塍穿菜畦。
松竹林间僧揖我，谒茶携手上招提。
开书箧见韩无咎书有感
陆游（宋代）

老觉人间万事非，幽栖幸已脱尘鞿。
残年得饱不啻足，旧友半空谁与归？开眼不妨成一梦，翦翎何至羡群飞。
龙图老子今安在？把卷灯前泪满衣。
渡青县河二首 其二
朱长春（明代）

浮云东北驰，遥见晨风征。我行日以迈，忧思日以横。

游子往于役，妻妾寄空城。虽无燕婉恋，骨肉有至情。

谁云不顾私，班马有离声。飞雪蔽修岗，北风惨正深。

停车立望远，泪落如雾淫。自古别离人，不见行路心。
送日老住九座山
刘克庄（宋代）

瓶锡飞来方款曲，旛华迎去倏分离。
草虑毡睡身皆稳，刀割香分佛岂知。
守土亲为大檀越，开山留下废砧基。
直须金碧千间了，却访溪庵亦未迟。
次韵子高即事
黄庭坚（宋代）

诗礼不忘它日问，文章未觉古人疏。
青云自致屠龙学，白首同归种树书。
绿叶青阴啼鸟下，游丝飞絮落花余。
无因常得杯中物，愿作鸱夷载属车。
大慈道
赵师秀（宋代）

青苔生满路，人迹至应稀。
小寺鸣钟晚，深林透日微。
野花春后发，山鸟涧中飞。
或有相逢者，多因采药归。
泛湖
黄裳（宋代）

放船初向白公楼，渺渺天光簇簇洲。绿竹岸深疑士隐，紫烟波远恐仙游。

宾朋欲散且看月，风俗虽忙犹买舟。最好四山环绕处，一家中占五湖秋。
太液晴波
梁潜（明代）

蓬岛前头太液池，摇风漾日动涟漪。
鱼龟已惯迎仙舫，鸥鹭应能识翠旂。
著雨锦蕖开晓镜，拂烟翠柳曳晴丝。
周人自昔歌灵沼，愿沐恩波一献诗。
杂咏十首 其十 牧豕
张元凯（明代）

公孙牧豕时，种种已华颠。伟身著短衣，昂首持长鞭。

涂附困泥中，白蹢涉菑田。野乌饥萃止，辨色俱尚玄。

穷年逐什一，形秽莫可捐。忽乘风云会，光华遍九天。

群豕化神龙，洿池变灵渊。丈夫此身在，何愁屯与邅。
丙午新正书怀十首
范成大（宋代）

窗明窗暗篆烟馡，珍重晨光与夕晖。
东院斋钟披被坐，南城严鼓岸巾归。
几人霜滑骑朝马，何处灯残织晓机
懒裹若承三昧力，始知忙里事俱非。
奉送钟阳大司徒还朝二首 其一
张元凯（明代）

旌旄拂曙过江津，淮海苍生望后尘。少府于今裨国计，司徒端为教人伦。

白头自恋垂衣主，紫禁偏思曳履臣。最是东南多菜色，敢劳天上借阳春。
寄欧阳侍郎（时在嘉州馈遗）
齐己（唐代）

又闻繁总在嘉州，职重身闲倚寺楼。大象影和山面落，

两江声合郡前流。棋轻国手知难敌，诗是天才肯易酬。

毕竟男儿自高达，从来心不是悠悠。
冬夜同行陀看月邻霄台寄怀嘿园日本
陈宝琛（清代）

四山如昼见秋豪，便借天风散郁陶。容易一年冬又燠，相望重海月谁高？

阴晴那复知明日，丘壑何期属我曹。灯火山楼依旧在，夜阑欠汝耳松涛。
毗山晚归
周密（宋代）

短榜归来晚，船头对夕阳。乱钟城市近，一雁水天长。

草眼矜春碧，梅心弄晚香。霜风吹酒醒，系缆欲昏黄。
画水仙梅山樊
释宝昙（宋代）

生香故触人，异质偶同调。
唤作黄家花，弟兄一语妙。
冬夜读几案间杂书得六言二十首 其三
刘克庄（宋代）

有教圣愚无类，非人父子勿传。此乃靖欲反矣，是亦羿有罪焉。
九日前一夕泊韶州逢陆丽京
大汕（清代）

十年重泛曲江舟，客路逢君感旧游。壮志不因谈剑得，馀生当为著书留。

天涯细雨黄花夕，野岸疏灯白露秋。明发孤帆仍远别，南天凄绝旅鸿愁。
游仙
释文珦（宋代）

超然尘垢外，元休实希夷。
吾生有道骨，中心常慕之。
感通影响然，高真不遐遗。
导我归帝乡，云軿共委蛇。
涂中即景
王柏（宋代）

溪边柳色露新芽，春透微波漠漠斜。
一阵随风香颇异，定知前面有梅花。
永嘉百咏 郭公山
张又新（唐代）

昔贤登步立神州，气象千年始一浮。南望群州如列宿，北观江水似龙虬。
岁暮篇寄无碍居士
曲贞（宋代）

羲和不停驭，年华迅转毂。春阳万卉菲，忽惊遂凄肃。

人生那得寿盈百，转眼光阴如过客。夙龄壮志日蹉跎，黑鬒萧萧又云晰。

年来年去机中梭，去日苦多其奈何。君不见古来神智称姜公，卖浆屠肆成奇穷。

岐周王气时不发，渭滨槁死终渔翁。人生代谢如四序，陵阳松乔在何许。

功名富贵一浮尘，濩落饥寒向谁语。向谁语，为君言，寒气凛冽阳和旋，得失不羁大化全。

樽前有酒同偓佺，明朝且笑云山巅。
王彦谟挽诗
虞俦（宋代）

润屋金千锊，浮生黍一炊。
里闾思长者，门户托佳儿。
华表终来鹤，支床尚有龟。
洗心元悟易，杯水漫劳持。
寄李学士
陈师道（宋代）

眼看游旧半东都，五岁曾无一纸书。
平日齐名多早达，暮年同纸未情疏。
稍寻东刹论兹事，赖有西方托後车。
说与杜郎须著便，不应濠上始知鱼。
赠外
林佩环（清代）

爱君笔底有烟霞，
自拔金钗付酒家。
修到人间才子妇，
不辞清瘦似梅花。
雨中入省
刘敞（宋代）

简书无暇日，风雨送残秋。车马常侵旦，泥涂空自愁。

平生本迂拙，岁暮强淹留。会将投劾去，偃息谢交游。
送邵锡及第归湖州
无可（唐代）

春关鸟罢啼，归庆浙烟西。郡守招延重，乡人慕仰齐。

橘青逃暑寺，茶长隔湖溪。乘暇知高眺，微应辨会稽。
润州道中杂咏八首 其六 华阳馆
弘历（清代）

双牛画罢去飘然，不鍊还丹亦上仙。试看桥东银杏在，绿阴岂复异当年。
种葵
李瓒（明代）

种葵南轩下，葵长不盈尺。芃芃初叶茂，挺挺交柯直。

匪以花为美，有取心向日。孤忠类臣子，恒性若有德。

只恐秋风至，兰蕙同萧瑟。虽然遇彫落，凡草孰可匹。
和人
元绛（宋代）

笔下云霞落彩牋，诸君清思尽佳篇。
谁人读得郊居字，流水汤汤正满弦。
七月望后谋刺逆首不中，几罗飞祸，口占纪事
陈肇兴（清代）

贼势延三县，臣心尽一锥。皇天竟大醉，此地复何之。

速死祈宗祝，长饥学伯夷。抚躬今不愧，一见幸无亏。
偃师驿观先帝所植两松及钱丞相壁记
刘敞（宋代）

华封耆老望车尘，故以青松祝圣人。云去帝乡桑变海，旧枝重叠长龙鳞。
初夏书呈同舍
黄裳（宋代）

万种浮华春事了，谁供青帐千林晓。雨集池塘蝼蝈鸣，蜗牛已过银钩横。

贴水圆荷盖犹小，览镜美人音耗悄。行看天上奇峰生，莫放尘缘空扰扰。

何处亭台公外期，共立薰风临渺渺。
送相里造入京
李颀（唐代）

子月过秦正，寒云覆洛城。嗟君未得志，犹作苦辛行。

暖酒嫌衣薄，瞻风候雨晴。春官含笑待，驱马速前程。
拟赏花钓鱼诗 其九
彭汝砺（宋代）

霁色苍茫杳蔼中，玉舆朝出大明宫。修鳞戏跃神池日，宿蕊争开禁籞风。

韶乐大恩流动植，灵台馀泽入鱼虫。龙光所被何其厚，欲报惭无尺寸功。
登高丘而望远海
刘才邵（宋代）

登高丘，望远海，银台芝阙排空烟，青童羽驾今安在。

炎凉相续如循环，堂堂白日欺红颜。谁能混迹尘埃间，当驱风驭凌三山。

问天暂借斩鲸剑，长鬐中断苍波闲。却凭海若檄北极，员峤岱舆宜见还。
将趋练祁观河闻直指使至中道而返
陈履（明代）

星槎宵向练城飞，羽檄晨催彩鹢归。可是山阴乘兴尽，却教河朔赏心违。

浮踪到处随漂泊，歧路由来有是非。安得扁舟从此去，五湖鸥鸟共忘机。
出真阳峡十首
杨万里（宋代）

未必阳山天下穷，英州穷到骨中空。
郡官只怨无供给，支与真阳数石峰。
梦后
张方平（宋代）

索索幽虫急晓风，玉绳西下露华浓。远钟惊觉窗灯暗，依旧江山一万重。
刘生
柳庄（隋代）

座惊称字孟，豪雄道姓刘。广陌通朱邸，大路起青楼。

耍贤驿已置，留宾辖且投。光斜日下雾，庭阴月上钩。
初到池州沿檄阻风麻步
黄彦平（宋代）

贵池鱼味不复美，秋浦猿声自昔哀。
南人官此欲归去，为问北人来不来。
游岳麓寺三首
张嵲（宋代）

林壑盘纡松径深，华台暇日暂登临。
云开楚岫千重出，日落苍梧万里阴。
贾傅文章仍自昔，武王城郭已非今。
伤时访古堪流涕，徙倚聊为泽畔吟。
游清河经黄河感而有作四首 其一
林光（明代）

黄河之水入清河，滚滚浑成一样波。评注水经推陆羽，试分清浊果谁多。
荣上人发心知罗汉堂办茶油事乞颂
释正觉（宋代）

这开梦觉底因缘，佛佛心同亡后先。
一点灵明三世外，十分妙净万机前。
琢磨自得丛林下，游戏何妨百草颠。
尘刹纵横俱化事，起家人只夺空拳。
初秋神泉送别邑侯谢镇宇北归三首 其一
饶与龄（明代）

冠盖云从共卧辕，西风此日粤江边。数声雁唳知更序，一曲骊江赠别筵。

棠满茶阳恩独渥，碑留印首绩长镌。明朝便陟鄞川路，衰草思君倍黯然。
豆叶黄
陈克（宋代）

粉墙丹柱柳丝中。帘箔轻明花影重。午醉醒来一面风。绿匆匆。几颗樱桃叶底红。
岷峨叹
程公许（宋代）

出门厌氛嚣，归卧集万感。
凭高一以眺，忽觉岷峨惨。
岷发报山一千古同，非烟非雾愁渖濛。
杜陵昔欢珠玉走，彼犹有幸天府供。
人才何但珠玉贵，不得与尔包贡同上明光宫。
山灵对我有惭一，兹事发何专汝责。
非关地气有衰旺，直峡山之流日夜荡潏伤上脉搏。
不然君相造命天地同其公，车书万里文轨通。
南金东箭输不竭，岷峨这产何独穷。
沉思夜继日，叹息复叹息。
忽梦神官自天下，手持山灵一尺檄。
鸿濛昔剖分，帝命作镇主坤文。
石纽之禹帝平水土，周家创业击我彭濮人。
纪信忠汉世，甘受黄屋焚。
何武仗剑起，义不屈莽新。
费贻任永耻为井蛙辱，张纲李固义烈排秋旻。
炎精焰冷国鼎峙，惟我全蜀倔强为汉臣。
人人我节九鼎重，余事文章兼隐沦。
子云相如王子渊，康山之李金华栋。
涪江钓叟卜君平，千载犹能想清尘。
皇皇艺祖得天统，北辰中天从星拱。
蜀远只在殿西头，一言撤尽藩墙壅。
陈苏范氏奋孤寒，事业词华两重。
流江勋绩张与虞，太史之李如晋董。
江汉炳灵载英，摭之前牒如丹青。
昔何烜兮今昧昧，山灵未必真忘情。
富贵由来多捷径，强聒最为蜀人病。
君不见山泽之臞宋郎中，奏篇语泄经远屏。
经明行修李兵部，陛对万言伤骨鲠。
气豪最说薛秘书，去国七年惟日饮。
陛下何曾雠谠言，瞧盱万目宁汝捐。
伤哉三君皆九原，抵玉於地那得全。
幸今耆旧满岩穴，一一无非爽邦哲。
柱史望国蓍龟，开府忠丹老弥烈。
参政未起东山卧，李也立螭著名节。
少卿仙谷勤著书，渡泸归钓二江雪。
侍郎斥还病少瘳，校书执丧愤尤切。
庙堂何忍蜀才弃，渠自方头触人忌。
岷峨为渠方含羞，渠不知悔尚我尤。
汝行为我丁宁说与诸贤处，二府荣途岂难到。
九重天上列仙班，厚禄高官清且要。
鉴方何能枘圆，使少眨之宁不然。
我闻斯言意戃怳，梦觉披衣独惆怅。
穷达其如天命何，为士当先识趣向。
诸贤等是儒中英，秉心那知有得丧。
凭谁为我谢山灵，彼达观兮宁可诳。
呜呼参进口躔五十有六州，文风自古能与齐鲁侔。
三光气全爱护犹如心与腹，今半天下视之乃若赘与疣。
恋刍伏下姑汝留，不然朝奏暮斥急理贤无方自古训，
谁能叩阍上诉十二这冕旒。才生於世养之艰而折之易，
譬诸豫章杞梓仓猝宁可求。风尘澒洞暗宇县，
不有烝徒谁与谋。白驹空谷长赵遥，
可能絷之永今朝。
病起十首
刘克庄（宋代）

架帙纵横砚有埃，先生久不至山斋。
散花魔已降摩诘，裹饭人山访子来。
又与杜康绝交矣，并疏毛颖少恩哉。
几时真得金篦力，书债重偿酒禁开。
大涤洞天留题
阎良臣（宋代）

慈泉地辟与天开，屈曲飞鸣声隐雷。
若使翠华临此地，飞来未必羡佳哉。
示照上人
释居简（宋代）

照用同时诧合盘，衲僧开眼受他谩。何如日用当三昧，万象森罗对影寒。
水调歌头 建康留守陈尚书韦华生日
魏了翁（宋代）

天地一大物，扶植要人才。人才谁是，不肯随俗强追陪。

与我言谁我愿。莫我知谁谁怨。全仗帝为媒。此意久寥阔，今见者留台。

笏围腰，书创屋，骑笼街。时贤白尽须发，老子抑名斋。

更取堂名淇绿。要把北山万竹。一日倚云栽。自处只如此，将相任时来。
浪淘沙 听雨
杨芳灿（清代）

落叶带愁飘。敲响窗寮。相思人度可怜宵。几片凉云留不住，听雨萧萧。

鹊尾嫩香销。镫也慵挑。罗衾如水梦无憀。自是侬家听不得，错怪芭蕉。
侨寄山居霍然几月凡见之於目闻之於耳者辄缀
王志道（宋代）

幽居无事属山家，闭却柴门日未斜。
啼鸟一声惊梦觉，小窗闲坐听蜂衙。
皂罗特髻（采菱拾翠）
苏轼（宋代）

采菱拾翠，算似此佳名，阿谁消得。采菱拾翠，称使君知客。千金买、采菱拾翠，更罗裙、满把珍珠结。采菱拾翠，正髻鬟初合。

真个、采菱拾翠，但深怜轻拍，一双手、采菱拾翠，绣衾下、抱著俱香滑。采菱拾翠，待到京寻觅。
铁瓮城
玄烨（清代）

万里晴江拥舳舻，城高铁瓮接康衢。遗铭欲探华阳迹，旧宅难寻海岳图。

半面烟岚雄北固，一方形势控东吴。龙舟漫道巡行盛，多恐深居政未敷。
诗三百三首 其二九二
寒山（唐代）

花上黄莺子，𠴨𠴨声可怜。美人颜似玉，对此弄鸣弦。

玩之美不足，眷恋在龆年。花飞鸟亦散，洒泪秋风前。
奔牛梅花开最晚因读墨本坡翁和杨公济梅花诗信笔四绝句 其四
张侃（宋代）

积谷山前数种梅，常年携杖走千回。而今寂寞金台下，独对停云把酒杯。
寓楼题壁
倪济远（清代）

烟江帆影压檐低，独上高楼望欲迷。一郡山川晴树外，二分弦索短墙西。

晴天荡荡麒麟斗，秋馆沈沈蟋蟀啼。高咏胡床非昔日，不堪重唱《白铜鞮》。
偈倾一百六十九首
释智朋（宋代）

秋云卷尽见晴空，瘦耸西湖千万峰。
水鸟树林南宕寺，老胡曾未到其中。
赠仙居宰陈述古 其四
郑穆（宋代）

我爱仙居宰，接人推至诚。一官厓岸绝，百志惠慈生。
送李莪洲司马之湖北
马履泰（清代）

又见天涯书剑游，清尊话别苏门秋。剧辛不作燕昭客，李白重登崔颢楼。

壮志大江流汉水，离情白日淡幽州。葛龚亦自成千古，莫恨轻车老不侯。
次韵东坡四时词 其二
李纲（宋代）

深院沉沉清昼永，画屏玉枕冰肌冷。辘轳惊起宝钗横，香篆浮肌帘幕静。

翠眉不为捧心颦，鬓乱妆残约略匀。情似杨花无定处，可怜金谷堕楼人。
峡中逢雪
宋祁（宋代）

峡内逢霏散，凌辰望已迷。
寒花才集栈，斜片旋沈溪。
户入垂缯壤，田成种玉畦。
速乾殊未惜，山道润无泥。
读曲歌八十九首 其三十
佚名（隋代）

白门前。乌帽白帽来。白帽郎是侬。良不知乌帽郎是谁。
甲子立春口号四首 其一
周紫芝（宋代）

梅花消息未阑珊，春入千门笑语喧。人道上元新甲子，从头却数太平年。
挽张元常葬母夫人二首 其一
宋祁（宋代）

象服流恩贵，轻舆就养荣。新成大家赋，经饷颍封羹。

过隙诚难驻，藏舟自不惊。子贤能顺礼，三月祔佳城。
秋兴八首
杜甫（唐代）

玉露凋伤枫树林，巫山巫峡气萧森。
江间波浪兼天涌，塞上风萧接地阴。
丛菊两开他日泪，孤舟一系故园心。
寒衣处处催刀尺，白帝城高急暮砧。

夔府孤城落日斜，每依北斗望京华。
听猿实下三声泪，奉使虚随八月槎。
画省香炉违伏枕，山楼粉堞隐悲笳。
请看石上藤萝月，已映洲前芦荻花。

千家山郭静朝晖，日日江楼坐翠微。
信宿渔人还泛泛，清秋燕子故飞飞。
匡衡抗疏功名薄，刘向传经心事违。
同学少年多不贱，五陵衣马自轻肥。

闻道长安似弈棋，百年世事不胜悲。
王侯第宅皆新主，文武衣冠异昔时。
直北关山金鼓振，征西车马羽书驰。
鱼龙寂寞秋江冷，故国平居有所思。

蓬莱宫阙对南山，承露金茎霄汉间。
西望瑶池降王母，东来紫气满函关。
萧移雉尾开宫扇，日绕龙鳞识圣颜。
一卧沧江惊岁晚，几回青琐点朝班。

瞿塘峡口曲江头，万里风烟接素秋。
花萼夹城通御气，芙蓉小苑入边愁。
珠帘绣柱围黄鹄，锦缆牙樯起白鸥。
回首可怜歌舞地，秦中自古帝王州。

昆明池水汉时功，武帝旌旗在眼中。
织女机丝虚夜月，石鲸鳞甲动秋风。
波漂菰米沉萧黑，露冷莲房坠粉红。
关塞极天惟鸟道，江湖满地一渔翁。

昆吾御宿自逶迤，紫阁峰阴入渼陂。
香稻啄馀鹦鹉粒，碧梧栖老凤凰枝。
佳人拾翠春相问，仙侣同舟晚更移。
彩笔昔曾干气象，白头吟望苦低垂。
年老逢春十三首 其九
邵雍（宋代）

年老逢春莫厌频，更频能见几回春。须将酒盏强留客，却恐花枝解笑人。

世态不堪新间旧，物情难免假疑真。谁云梁燕多言语，此个深冤都未伸。
春台
刘驾（唐代）

台上树阴合，台前流水多。青春不出门，坐见野田花。

谁能学公子，走马逐香车。六街尘满衣，鼓绝方还家。
喝火令 夏日登临上小阁茗话
赵友兰（清代）

不羡南皮会，闲招北渚凉。浅斟荷露过芳塘。擘得新莲子在，戏荷睡鸳鸯。

松下安茶鼎，钗头拣茗囊。竹阴深处倚琴床。正好吟诗，正好爇炉香。

正好瓶笙写韵，翻谱斗棋枪。
永遇乐（陪程金溪跃马用其韵）
赵彦端（宋代）

杜曲桑麻，灞桥风雪，归梦无路。马健凌秋，人间玩日，聊用宽迟暮。摇摇羽扇，翩翩凫舄，胜处恍疑仙去。笑相看，风林露草，古来有谁知趣。

黄公垆下，山阴亭畔，岁月著鞭如骛。出塞功名，入关游说，纸上俱难据。论诗说剑，尊前风味，天巧却容人觑。问少陵，酣歌拓戟，为谁献赋。
寄阳陵处士（一作寄昭亭杨处士，一作寄陵阳元处士）
许浑（唐代）

旧隐青山紫桂阴，一书迢递寄归心。谢公楼上晚花盛。

扬子宅前春草深。吴岫雨来溪鸟浴，楚江云暗岭猿吟，

野人宁忆沧洲畔，会待吹嘘定至音。
偈倾一百六十九首
释智朋（宋代）

散为器者，乃道之漓。
适於变者，乃法之弊。
衲僧家，如何是事事乃碍底句。
济北老秃兵，明州憨布袋。
人天眼目，渥洼真产。
踏杀天下人，今古何曾间。
马师不曾过去，衲僧自生隔远。
不隔远，蜀旱不旱，
蜀有彭汉。
夜坐
吕本中（宋代）

广陵城中听夜雨，倒床不眠问更鼓。西风万里卷长河，遍与淮更洗尘土。

淮南米贱鱼亦好，敢复摧颓叹羁旅。重帘复幕懒相负，细字寒灯且如许。

漫如尔雅注虫鱼，更就篇章考齐古。粗知俛首受寒饿，未暇着意寻豪举。

床头有酒不敢饮，况复闺门画眉妩。故人此去今几时，亦有文字相撑拄。

东明县前济阳路，每一梦至犹能数。少年不惮道里远，平生未省别离苦。

只今多病须已白，尚能呼渠醉而舞。田园未还君可恨，岁月渐晚吾何取。

饥虫绕壁不自聊，尔独何情促机杼。
海上谣
于光褒（清代）

秋色沈沈海水碧，长鲸尾碎珊瑚赤。五铢衣薄不胜秋，嫦娥惊瑚银蟾魄。

香索牵铃护琼蕊，玉梅袅袅寒烟里。瑶浆谁肯贮晶盘，雏凤䙰褷飞不起。

麟脯红洒桃花盐。兰堂桂烛跋重添。贝阙珠宫宴龙女，修竹寒倚钩湘帘。

五岳神图送阿母，海若前驱蛟螭走。好凭青鸟寄相思，绛河迢递空回首。

冷云漠漠独自眠，芙蓉花瑚仙城烟。宝带牵情入幽梦，摇空水绿天风连。
咏雪
朱淑真（宋代）

六出飞花四面来，连山连水皓皑皑。玲珑天地苍茫合，的皪园林烂漫开。

庾岭腊梅寒散乱，章台风柳絮萦回。自言空有孤吟癖，览景惭无谢氏才。
七月登吴山感去年离家之作
朱同（明代）

江上秋风吹客衣，江头塞雁又南飞。报君寸铁曾无补，作客一年犹未归。

黄菊未沾新雨露，白云应锁旧柴扉。登楼莫忆去年事，且向栏杆看落晖。
颂十玄谈·回机
释印肃（宋代）

万古碧潭空界月，猿啼彻夜何曾歇。
几炙孤负一轮光，唯我同辉谁辨别。
颂古二十首
释了一（宋代）

殿上从来好功德，如何侍者却疑惑。
赵州露出赤心肝，问著依然墨漆黑。
偈颂一百二十三首 其十七
释崇岳（宋代）

雪雪，明明漏泄。枯木开花，虚空迸裂。无位真人彻骨寒，灯笼露柱眉毛结。

忽然晴，没可说，齐贺丰年好时节。
谢陈梦锡诗卷二首
陈造（宋代）

诗法工如此，何时粟一囊。
渠侬须拥篲，老子欲烧香。
世论瞢贤否，人家皆稻粱。
原天开老眼，为子疗饥肠。
鹧鸪天·淑德由来孟母名
李漳（宋代）

淑德由来孟母名。方瞳鹤发莹精神。

天教遐算灵椿比，新见贤郎擢桂荣。

逢诞日，庆孙会。金花绘诰又重新。

原君学得司空母，管取年高寿太平。
题李凝幽居
贾岛（唐代）

闲居少邻并，草径入荒园。
鸟宿池边树，僧敲月下门。
过桥分野色，移石动云根。
暂去还来此，幽期不负言。
忆陪诸公会张侯之第
郑獬（宋代）

姚黄左紫虽绝品，不言不笑空夭斜。
不如共访张公子，自有三枝解语花。
主人耳热更促席，坐客眼乱忘归家。
扁舟一夕若风雨，怅望落日沉寒沙。
【南吕】一枝花_熬煎碎窃玉
程景初（元代）

熬煎碎窃玉心，辜负损偷香胆。好姻缘成间阻，乔风月畅难担。恩爱相搀，
连理枝和根砍，并头莲伏地芟。淹蓝桥波浪涨漫，烧袄庙风烟焰惨。
【梁州】美绀绀星前月底，都做了眼争争地北天南，这些时空惹风声店。
分开宝镜，掂损琼簪，偷传锦字，瘦褪春衫。病形容览镜羞惨，呆心肠无酒醺酣。
嗟叹声口内无穷，别离恨心头易感，且勉强待时暂。劣胆冤家再不敢，苦尽回甘。
【二煞】凄凉白日犹闲暂，寂寞黄昏醉后担，孤眠客舍静。漏永更长，
更那堪风清月淡。那些儿最凄惨，独对银影半衾，这烦恼是俺全贪。
【尾】都来晓月闲愁揽，写向花笺谨就缄，嘱付你个多娇细详鉴。你不曾因
咱为咱，行监坐监，那不得半霎工夫探觑俺。
懒将经史习，只为功名兼。麝兰□紫帐，脂粉汗青衫。这一场风月险，唬
的我急溜里忙收缆。若不是铁屑船门闭的严，教了些小撅亻来坐守行监，老波么，
朝敲暮斩。
【梁州】虽然是俏苏氏真心儿陪伴，赤紧的村冯魁大注儿扛搀，总寻思必索
停时暂。由他倚强压弱，硬买强贪。多凶多吉，有苦无甜。料配并二连三，怎当
他硪困零。我且纳佯书诈会低微，卷旗枪佯推会羞惨，退残兵假妆会痴憋。
小生，岂敢？的等你靠番时却把你个姨夫拦，占胜也那场铲，使的骨损筋伤形像
儿淹，喘不迭向磨儿上横担。
【尾】那其间亲和疏自有知音鉴，好共歹从教晓事的谈，锦信也似前程怎摇
撼。你早自信咱咱，咱咱，那从小的争锋按下的胆。
和袁子才冬日寄怀韵 其一
尹继善（清代）

枫林红叶带霜飞，记得江干送马蹄。歌到离亭声断续，人分淮浦影东西。

年来夜雨添新梦，画里青山忆旧题。千里相思君识否，斜阳满树暮云低。
和范待制秋兴
陆游（宋代）

策策桐飘已半空，啼螿渐觉近房栊。
一生不作牛衣泣，万事从房马耳风。
名姓已甘黄纸外，光阴全付绿尊中。
门前剥啄谁相觅，贺我今年号放翁。
哭刘元素 其二
周紫芝（宋代）

日饮无何自醉醒，平生种种是真诚。不须私作门人谥，君亦从来苦畏名。
日出照高树
胡翰（明代）

日出照高树，翳翳绿当户。
端居念友生，淹泊何处所。
西路阻且长，东流莽回互。
岂云阻音容，亦乃乏书素。
怀德必有邻，兴言自中古。
振文起彳亍，见此褐之父。
长至日内集分阳字
朱多炡（明代）

缇室飞灰月转阳，闭关兄弟且持觞。共书云物惊时改，祇益穷愁与日长。

旋袖一为鸲鹆舞，称诗三复鹡令章。阿奴不预人间事，岁岁承颜在北堂。
曲村骑置次子磐韵
赵鼎臣（宋代）

谁教雾豹不归山，文采时时见一斑。奔走正忙诗更好，此心何处得安閒。
戏联平字体
白玉蟾（宋代）

西风来无边，松声填虚空。
晴云飞瀰漫，凉蟾光玲珑。
挥觥奔长鲸，凭栏穷冥鸿。
诗成摛霜毫，吹嘘呈天公。
金陵山寺诗八首 其五 栖霞寺
张元凯（明代）

徵君栖处莽云烟，万顷澄江列岫连。岩佛刻成疑是绣，香泉涌出遍生莲。

南朝古刹开三界，西域高僧隐四禅。纵为摄山多异草，须从觉路觅真诠。
夏日寄东溪隐者
耿湋（唐代）

日华浮野水，草色合遥空。处处山依旧，年年事不同。

闲田孤垒外，暑雨片云中。惆怅多尘累，无由访钓翁。
挽黄制属
徐元杰（宋代）

家传山谷旧簪缨，志业刚豪早有声。
二子学文能绍志，一官拜有竟辞荣。
琴斋不听惊人语，钺阃空留荐剡名。
借问松坡谁是主，疎梅淡月两凄清。
送王木叔黄州教职
戴溪（宋代）

龙飞乙科郎，白面如琢玉，
去作幕下士，年少二十六。
壮心直如幕，不而公事曲。
宁知太守尊，棰吏惊群目。
太守岂不贤，去郡秉钧轴。
铨曹有格法，那肯烦荐牍。
依然旧官职，再傍天这麓。
六考未作县，冷官到淮服。
向来豪气举。斟酒能半斛。
只今长说病，伏饮在胸腹。
皇皇一世忧，隐隐两眉蹙。
中年革节省，未必下为福。
我生更迂阔，立意要违俗。
误使尘纲缨，同君被缠束。
两家各生子，丁壬合天禄，
但得佳儿妇，两翁志愿足。
岷山有旧约，相从结□□。
明朝江上馆，持被共君宿。
夜坐怀子肃子仪
赵蕃（宋代）

寒灯耿书窗，槁叶鸣竹屋。
怀人在咫尺，令我叹幽独。
难兄如大苏，令弟优小陆。
未容待明光，端合校天禄。
如何衫尚青，或乃袍更鹄。
又疑致远大，无事计淹速。
不然被造化，宁忍恣颠覆。
如我辱交友，蒙顾等骨肉。
三年且过半，良晤可不促。
要将倡酬诗。尽用首尾录。
我曾泛荆溪，君亦访怀玉。
他年三人名，定载图经续。
和西湖即席二首
舒坦（宋代）

金碧楼台阁暮烟，彩虹双影卧漪涟。
云铺物外无尘地，月满人间不夜天。
细柳千门维画舸，华灯两岸度鸣弦。
清狂亦有黄冠客，不负仙人载酒船。
江陵节度阳城郡王新楼成王请严侍御判官赋七字句同作
杜甫（唐代）

楼上炎天冰雪生，高尽燕雀贺新成。碧窗宿雾濛濛湿，

朱栱浮云细细轻。杖钺褰帷瞻具美，投壶散帙有馀清。

自公多暇延参佐，江汉风流万古情。
江南五首
刘克庄（宋代）

已报行营入，犹夸僭垒坚。
何曾陵谷变，但见市朝迁。
须菩提赞
释心月（宋代）

倚杖而立，示真般若。
手中册子，云何抄写。
长老若不放下，疑杀后生尊者。
送司训郑先生启善之任
黄仲昭（明代）

万里巴川育俊髦，一身许国不辞劳。明朝无复聆清训，今日休辞醉绿醪。

猿啸溪头惊客梦，山横马首助诗豪。传经绛帐应多暇，一曲瑶琴夜月高。
姑苏台
吴锡畴（宋代）

歌舞声消迹已陈，危台今日压城闉。
麋游莫恨终亡国，谁把鸱夷载谏臣。
西江月·且对东君痛饮
辛弃疾（宋代）

且对东君痛饮，莫教华发空催。
琼瑰千字已盈怀。消得津头一醉。

休唱阳关别去，只今凤诏归来。
五云两两望三台。已觉精神聚会。
蒲
徐似道（宋代）

圆蒲相将结僧厦，荷叶蒲茸绿相亚。
浮花浪叶自飘零，小院回相正潇洒。
叶如青幄花成茵，细腰起舞来送春。
纸光如银墨如漆，落笔四座惊有神。
轻衫短帽付余子，花前醉倒输闲人。
残句：年来复有事堪嗟
王禹偁（宋代）

年来复有事堪嗟，载笔商丘鬢欲华。
酒好未陪红杏宴，诗狂多意刺桐花。
鹊桥仙·我如龚胜
刘克庄（宋代）

我如龚胜，君如龚舍，拂袖同归乡里。共骑竹马有谁存，总唤入、耆英社里。苍华尚黑，黄婆方旺，争问翁年今几。一门两个老人星，直看见、孙儿生子。
过乘如禅师萧居士嵩丘兰若
王维（唐代）

无着天亲弟与兄，嵩丘兰若一峰晴。食随鸣磬巢乌下，行踏空峰落叶声。

迸水定侵香案湿，雨花应共石床平。深洞长松何所有，俨然天竺古先生。
次韵答任贡父见寄三首 其一
项安世（宋代）

千金悬虿尾，一柱兀波心。吾道今如此，微生力未禁。

正须公等助，莫废别来吟。拄杖当分付，相期化邓林。
桐林驿
向宗旦（宋代）

落日低垂一两竿，烟岚殊未厌跻攀。马头渐近铜林驿，误认真山做假山。
和黄几叔墨梅二绝
洪咨夔（宋代）

月暗云迷竹外枝，寒香未动便能奇。
面如坡老南归后，骨似温公独乐时。
延长寺旧址
释古诠（明代）

皇唐崇象教，金地此中开。抚景寻尘迹，何年飞劫灰。

青乌犹选胜，白马不奔回。自有重兴者，应须乘愿来。
共城十吟 其一 春郊閒居
邵雍（宋代）

居处虽近郭，不欲登城市。尽日客不来，至夜门犹闭。

院静春正浓，窗閒昼复寐。谁知藜藿中，自有诗书味。
禅人并化主写真求赞
释正觉（宋代）

云山之姿，水月之像。
大海之容，太虚之量。
受也的的无心，应也太太离相。
随缘有照兮妙而不痕，彻底亡依兮空而不荡。
谒柳公祠 其一
张邦柱（清代）

窜迹湘滨十载逾，天将华藻辟灵区。从教后世更称圣，不及先生旧号愚。

八记风流泉石润，四家文字鬼神扶。尘颜未敢修长跪，古座衣冠冷笑吾。
侯妇叹三首 其一
薛季宣（宋代）

侯妇匡坐叹，荡子新赐册。先自薄恩私，嫔嫱几巾帼。
有感
项安世（宋代）

船头一摇桨，船尾万波随。
闻道山中乐，无人尽日维。
嵩山十二首·天池
欧阳修（宋代）

高步登天池，灵源湛然吐。
俯窥不可见，渊默神龙护。
静夜天籁寒，宿客疑风雨。
台宗杰首座画像赞
释居简（宋代）

性具染指，鼎味咸在。容膝归休，日用三昧。不动口，不饶舌。

人无闻闻，吾无说说。翻嗟普眼，弗见普贤。为渠去却，眼中金屑。

复道行空，白银为阙。
颂古四首 其四
释清旦（宋代）

崄崖之处，无处插嘴。去却药忌，露当门齿。杈下放身舍命，个里如龙得水。

三千里外赚吾来，捋虎须兮捉虎尾。
和潘倅新溪七首
姜特立（宋代）

如君方此富春秋，未可追寻三迳游。
且放子真归谷口，不应马援困壶头。
峄阳孤桐
华镇（宋代）

大乐潜生气，徐方暗结融。峄阳钟异物，山木得孤桐。

特干千寻耸，清阴十亩丰。夜声通渤澥，午影到崆峒。

雨露偏垂德，阴阳曲致工。和音来象外，懿质孕区中。

不羡樗无用，常卑桂有丛。人期瞻舜日，自信达尧聪。

动植奚难感，神明庶可通。铿锵虽固有，剪拂未曾蒙。

合梓才知美，弦丝乃见功。名尝叨禹纪，材实待夔攻。

埋没如邕爨，栽培异楚宫。山禽曾不识，丹凤每来同。

沆瀣凝朝气，沧凉汎晓曈。发扬羞谷黍，疏散愧江枫。

誓与箫韶并，宁随历草空。傥教承搏拊，焉敢避磨砻。

功用施清庙，声华发大东。知音何以报，愿为奏南风。
石罅兰竹
释居简（宋代）

筱丛疏薄总虚心，倾国香葩闯石阴。不是阿清幽思苦，属谁洴墨写萧森。
次韵周嘉仲刑曹简航师食笋四首 其四
张扩（宋代）

周郎清而臞，菜把助严苦。槃中玉离离，酝酿冰雪语。

向来几时亡，径欲就君补。请读食笋篇，微言皆可咀。
范公亭归途
陈著（宋代）

客窗连日雨，晨发趁晴光。
秃鬓去秋老，倦心愁路长。
终须山坐静，有感水流忙。
更有难言处，乾坤事渺茫。
歌晏恭敬平寇伟绩
包恢（宋代）

策勋赏赐转更强，壮士不知是女郎。
尝闻此语人罕见，妇女谁及如张良。
有尝因郡谋乱逆，自将千人乘无防。
此其代夫有反掌，所尤难者有妇孀。
或倾家产率部曲，或善骑射多杀伤。
有如二孀乃能尔，胜几丈夫阵堂常。
谁知庆历丞相后，有女晏氏生闺房。
女妇曾氏作内则，中守大节严於霜。
平时如坤自柔静，一旦遇变何方刚。
绍定己丑洒寇起，所至残灭势孔张。
愚者束手只待殒，懦者魄丧仆且僵。
男子纷纷类若是，何望孀有铁石肠。
晏氏独如负将略，通身是胆智满囊。
慨然以义誓境内，黄牛山上寨可场。
其上可屯数万众，列为五寨如五乡。
一时郡县几千里，已多成墟渺为荒。
屹然此寨乃独立，虽极险阻如康庄。
龙须山头有草木，划可药箭木右钥。
亟令先贼尽采取，兵器犀利锋莫当。
且自捐廪凡数十，半年可足山上粮。
以是贼虽千万众，不能敌我计策长。
殆似天地自充险，非城非池如金汤。
殆是女中千人杰，非山非寨人煌煌。
此功虽大岂望报，恭人之封未足偿。
但把涕唾视官爵，节义不配为义方。
雇此识度更超越，视古烈妇有烈光。
子善继志永不忘，恭人虽死为不亡。
酬皇甫郎中对新菊花见忆
白居易（唐代）

爱菊高人吟逸韵，悲秋病客感衰怀。
黄花助兴方携酒，红叶添愁正满阶。
居士荤腥今已断，仙郎杯杓为谁排。
愧君相忆东篱下，拟废重阳一日斋。
吉水县依韵酬华松秀才见寄
李中（五代）

官况萧条在水村，吏归无事好论文。枕欹独听残春雨，

梦去空寻五老云。竹径每怜和藓步，禽声偏爱隔花闻。

诗情冷淡知音少，独喜江皋得见君。
归建溪
鄢玉庭（宋代）

归去寒溪觅旧盟，相逢诗酒足娱情。
閒云不碍青山好，物外风高梦自清。
瀑布
褚载（唐代）

泻雾倾烟撼撼雷，满山风雨助喧豗.争知不是青天阙，扑下银河一半来。
游河桥晓望
姚合（唐代）

闲上津桥立，天涯一望间。秋风波上岸，旭日气连山。

偶圣今方变，朝宗岂复还。昆仑在蕃界，作将亦何颜。
送潘簿还侍下
韦骧（宋代）

四见霜花始解官，綵衣还侍肯盘桓。胸中事业仍加益，箧里经书不废看。

立马仙山风帽侧，移舟秀水露帆寒。铨衡论奏恩辉近，早寄佳声遗我欢。
玉楼春 寄别四娘
徐灿（清代）

风波忽起催人去。肠断一朝分燕羽。无端残梦怯相逢，梦破更添愁万绪。

扁舟暂舣鸳鸯渚。几度短长亭畔雨。雨声欲逐泪痕多，知道泪痕多几许。
往行都至严州乌驻馆阻水留二日
陈宓（宋代）

村馆通宵冷，江乡五月秋。
野梅酸味足，陇麦饵香浮。
水满迷行径，澜扬遏去舟。
亨衢如可待，莫厌小淹留。
挽刘太君诗二首 其一
许景衡（宋代）

婉娩宜家早，孳孳执礼勤。事姑俱白发，看子上青云。

飞旐隋河路，新阡慎水濆。哀荣两殊绝，州里未前闻。
和答诗十首。和阳城驿
白居易（唐代）

商山阳城驿，中有叹者谁。云是元监察，江陵谪去时。

忽见此驿名，良久涕欲垂。何故阳道州，名姓同于斯。

怜君一寸心，宠辱誓不移。疾恶若巷伯，好贤如缁衣。

沉吟不能去，意者欲改为。改为避贤驿，大署于门楣。

荆人爱羊祜，户曹改为辞。一字不忍道，况兼姓呼之。

因题八百言，言直文甚奇。诗成寄与我，锵若金和丝。

上言阳公行，友悌无等夷。骨肉同衾裯，至死不相离。

次言阳公迹，夏邑始栖迟。乡人化其风，少长皆孝慈。

次言阳公道，终日对酒卮。兄弟笑相顾，醉貌红怡怡。

次言阳公节，謇謇居谏司。誓心除国蠹，决死犯天威。

终言阳公命，左迁天一涯。道州炎瘴地，身不得生归。

一一皆实录，事事无孑遗。凡是为善者，闻之恻然悲。

道州既已矣，往者不可追。何世无其人，来者亦可思。

愿以君子文，告彼大乐师。附于雅歌末，奏之白玉墀。

天子闻此章，教化如法施。直谏从如流，佞臣恶如疵。

宰相闻此章，政柄端正持。进贤不知倦，去邪勿复疑。

宪臣闻此章，不敢怀依违。谏官闻此章，不忍纵诡随。

然后告史氏，旧史有前规。若作阳公传，欲令后世知。

不劳叙世家，不用费文辞。但于国史上，全录元稹诗。
赋得夜凉溪馆留僧话
陈绳（清代）

老僧欲去复留之，溪馆微寒夜话时。莲社远公犹具酒，香山居士尚吟诗。

谈空有象天花落，持偈无声法雨施。毕竟三心须点破，道傍婆子莫支离。
孟浩然雪驴图
方回（元代）

往年一上岳阳楼，西风倏忽四十秋。诗牌高挂诗两首，他人有诗谁敢留。

其一孟浩然，解道气吞云梦泽。其二杜子美，解道吴楚东南坼。

浩然诗不多，句句尽堪传。天下诗人推老杜，老杜又专推浩然。

我亦尝遨江汉边，梅花腊月犹年年。一句新诗学不得，谩饱槎头缩项鳊。

雪天谁写诗穷状，冻合吟肩神气王。短褐长夜死不朽，貂蝉何必凌烟上。

偶随故人直玉堂，龙鳞不顾婴君王。李太白、贺知章，三郎不识放归云水乡，子美先生饿欲僵。

浩然先生不直内厩一疋马，可是蜀栈骑驴山路长。
将使契丹九日对酒怀子瞻兄并示坐中
苏辙（宋代）

黄华已向初旬见，白酒相携九日尝。
萸少一枝心自觉，春同斗粟味终长。
兰生庭下香时起，玉在人前坐亦凉。
千里使胡须百日，暂将中子治书囊。
闺思诗
罗爱爱（隋代）

几当孤月夜，遥望七香车。罗带因腰缓，金钗逐鬓斜。
中秋与陈两湖萧云皋曾龙阳谢维世刘纯甫待月垂虹岩
罗洪先（明代）

共坐深岩掩薜萝，向人独奈月明何。纵饶白发难禁酒，莫对青明不放歌。

石有道情留洞榻，天将秋意到庭柯。囊琴虽好无弦在，空负年来借听多。
华亭十咏·三女岗
唐询（宋代）

淑女云亡久，哀丘尚著名。
九原谁可作，千载或如生。
青骨何时化，荒榛此地平。
空馀图谍在，不复启佳城。
寓言六首
王安石（宋代）

始就诗赋科，雕镌久才成。
一朝复弃之，刀笔事刑名。
中材蔽末学，斯道苦难明。
忽贵不自期，何施就升平。
问讯吉父六首
王洋（宋代）

前言在耳不应忘，秋向南坡历上方。
九日篱边花未透，中秋雨霁月新凉。
复用韵记昨日坐中剧谈及赵家琵琶之妙，呈王
范成大（宋代）

病来六结总龟藏，不用浓薰戒定香。
花下酒边非我事，但余消瘦是东阳。
赐状元文祥以下
宋理宗（宋代）

道久於心化未成，乐闻尔士对延英。
诚惟不息斯文著，治岂多端在力行。
华国以文由造理，事君务实勿沽名。
得贤功用真无敌，能为皇家立太平。
宫词 其六十六
周彦质（宋代）

深院相过笑语同，选仙清乐得从容。由来本是桃源侣，常占三清最上宫。
礼此庵塔
释居简（宋代）

痛遭圆悟手，悔上毒龙冈。义断生难续，冤深死弗忘。

出言非动口，验贼不须赃。火后红莲舌，堂堂现广长。
送部四镇人往单于别知故
徐九皋（唐代）

天下今无事，云中独未宁。忝驱更戍卒，方远送边庭。

马饮长城水，军占太白星。国恩行可报，何必守经营。
戏留僧圆益
毕仲游（宋代）

城头云景晓漫漫，未雪先惊特地寒。明夜若能沽美酒，诗僧应不问归鞍。
定边杂咏 其二
王錞（清代）

龙驭时巡远，民庐旧寝宫。青苔缘闼古，苍鼠穴阶空。

笳静关山月，弓鸣草木风。庙谟能制远，宛马岁来东。
下华顶复至断桥观瀑
许尚质（清代）

凌晨陟危磴，山势莽回互。攀萝坠岩石，触趾还局步。

侧身烟霭间，却立屡惊顾。前行踵已没，循迹如蚁附。

缘崖忽复暝，孤悬一线路。下瞰老蛟窟，白日雷霆怒。

神物有隐见，洪波无寒冱。匿景就盘曲，蹒跚生恐怖。

倏同飞鸟翻，云向恶溪渡。巨石恣偃蹇，奔流疾相赴。

褰裳涉逾午，晞发聊延驻。不闻人语声，但觉雨如注。

遥空垂赤虹，中断不得度。知是古仙人，戏游博幽趣。

俄看万里云，六月生寒雾。倒挂枯松枝，喷薄失朝暮。

直下几千仞，石窦巧嵌护。圆壶束细腰，明珠落无数。

疑有鲛人泣，似向真宰诉。造幽荡魂魄，发兴抒情愫。

愿结丹崖盟，庶脱尘网误。
寄衣诗
刘氏（宋代）

情同牛女隔天河，又喜秋来得一过。岁岁寄郎身上服，丝丝是妾手中梭。

剪声自觉和肠断，线脚那能抵泪多。长短只依先去样，不知肥瘦近如何。
万载冒雨晓发途中次韵 其二
陆深（明代）

晓行随落月，细雨暗前山。天地阴晴里，风云变态间。

远装初觉重，湿鸟并知还。捲幔峰峦接，丹青有好颜。
初归雷峰
释今帾（明代）

山光别我十三年，得得归来话旧缘。高阁几重新近水，小松千树已参天。

休惊岁月将人老，且伴岩花尽日禅。回首初时发心地，又随飞鹤绕林烟。
惠山竹枝词五首 其一
刘继增（清代）

丛坟垒垒碧山腰，吟社风流迹已消。日暮谁家作寒食，纸钱灰起隔林飘。
水龙吟（和朱行父海棠）
方岳（宋代）

昼长庭院深深，春柔一枕流霞醉。蒙松欲醒，娇羞还困，锦屏围翠。豆蔻初肥，樱桃微绽，玉阑同倚。记华清浴起，渭流波暖，红涨腻、弃脂水。

燕子来时天气。尽韶风、与诗为地。芳丛雨歇，露痕日酽，英英仙意。莫恨无香，最怜有韵，天然情致。待问春能几，五更犹是，拌今宵睡。
陈叔盥两惠诗以一首谢
陈藻（宋代）

休要逢人诵六经，红泉往事已凋零。
向来未坏恭王壁，到处閒摇普化铃。
几岁寒窗头也白，两篇新什眼空青。
还乡旧识多农贾，那得柴门自掩扃。
骊山
林廷玉（明代）

花萼楼前百和香，伊川曲谱教宁王。朝元阁在含秋雨，天宝泉温带夕阳。

灞水滔滔人共渡，秦坑落落草空荒。前朝旧事知多少，都付邯郸梦一场。
壬戌除夕
释函是（明代）

雪月霜风岁岁同，溪南山北有无中。目前秖是劳生事，梦后谁论造化功。

送腊梅花寒已彻，迎春椒叶气初融。人间此夕忙如市，依旧明朝日出东。
奉酬孙少述
刘攽（宋代）

意合非有求，道远义弥敦。诗书获我心，将老遂不谖。

颓龄若驰波，哀逝稍不存。念君税馵羁，饮水栖衡门。

正容悟失道，已矣将何言。
秋夜怀康节
陈起（宋代）

无眠辗转听更残，心绪如丝起万端。
煎药炉边童梦晓，读书檠下妇纫寒。
狻猊断火香犹婉，促织催秋袂怯单。
愿子大贤康节语，此情于我一般般。
金陵杂兴二百首
苏泂（宋代）

内官折送御园梅，历刺如薪苦不才。
安得昌原带苔树，疏花分得几枝来。
秋日含山道中回寄历阳希然山人
林逋（宋代）

村落人家总入诗，下驴盘薄立多时。
霜陂一掬清于鉴，漱着牙根便忆归。
雪席口占
高崇文（唐代）

崇文宗武不崇文，提戈出塞号将军。

那个髇儿射雁落，白毛空里乱纷纷。
沁园春（辛丑岁自寿）
陈人杰（宋代）

五彩云中，群玉峰头，是吾故乡。为瑶池侍宴，偶违酒令，玉皇降敕，谪作诗狂。桧柏风姿，山林气象，未到中年先老苍。西湖路，尽留连光景，傲睨冰霜。

东窗。翦烛焚香。剩满引梅花进寿觞。梦群仙相庆，烹炮麟凤，十洲同往，骖翳鸾凰。约向人间，尽偿吟债，依旧乘风来帝旁。如今未，且百年管领，橘绿橙黄。
哀菊庄陈先生辞
张弼（明代）

紧羲画兮开天，三圣作兮朗以宣。胡元圣之孔神兮尚折摘而宣编。

于天其浩浩兮海其渊渊。伟若人之卓识兮，弗中慑兮力绵。

耽嗜矻矻兮佔哔以穷年。我欲之兮峻山修川。溘长逝兮徒糟粕之攸传。

噫嘻吁兮将孰与言。洒弱翰兮弹哀弦。溯长风兮寄予怀之惓惓。
送赵蕃辰州司理
韩元吉（宋代）

故家零落眼中稀，岁月峥嵘踏路岐。
诗解穷人君莫恨，钱能使鬼我方知。
片言折狱非无日，谈笑封侯会有时。
一上梅山吊槃瓠，賸题佳句写幽思。
满庭芳（春感）
吴潜（宋代）

漠漠春阴，疏疏春雨，鹁鸠唤起春眠。小园人静，独自倚秋千。又春飘红堕雪，芳径里、都是花钿。年年事，闲愁闲闷，挂在绿杨边。

寻思，都遍了，功名竹帛，富贵貂蝉。但身为利锁，心被名牵。争似依山傍水，数椽外、二顷良田。无萦绊，炊粳酿秫，长是好花天。
梦江南·帘不卷
赵汝茪（宋代）

帘不卷，细雨熟樱桃。数点霁霞天又晓，一痕凉月酒初消。风紧絮花高。
萧闲处，磨尽少年豪。昨梦醉来骑白鹿，满湖春水段家桥。濯发听吹箫。
醉眠亭三首
韩宗文（宋代）

万虑中来搅不眠，醉时一觉自陶然。
冥冥固已忘天地，岂向杯中觅圣贤。
谢历阳王守惠新酿
郭祥正（宋代）

卓荦英才历阳守，年来不得音书久。隔江知我岩户寒，赤泥封书兵厨酒。

碧玉壶，黄金斗，雪树云峰作宾友。为君一醉歌阳春，空山霹雳龙蛇走。

只愁君返紫皇家，西望连云谩搔首。
弈棋戏作
曹彦约（宋代）

人皆托物涤尘襟，我亦于棋了寸阴。散诞不知身老大，从容聊寸世浮沉。

诸君误作机关说，老子初无胜负心。收拾定应全局在，清风明月照书林。
送僧
释月涧（宋代）

勇猛发心要行脚，莫把光阴空费却。青山绿水眼中尘，梵语唐言皆毒药。

瞥转机先亲见彻，万里秋空飞一鹗。
赠李定资深 其四
王令（宋代）

湍激日蹙蹙，风棱势漫漫。奈何舟上人，试死才一间。

苟不以利涉，安坐思诚艰。客虽惧谋梁，而木嗟在山。
出古北口至狼窝泛却回射堂漫赋
文干（清代）

山馆无人慰寂寥，寻春不见思迢迢。花如隔雾开林囿，柳巳含烟映野桥。

辇路沙平初过雨，塞河水浅亦生潮。流连光景酬霜鬓，款段经行廿里遥。
雪九首 其五
傅察（宋代）

黑云埋日车，厚雪镇坤轴。行路勿匆匆，包藏恐深谷。
元美以家难羁京作此为唁 其二
李攀龙（明代）

一自抽簪后，漂零见此身。通章寻悟主，怀刺更依人。

寒入绨袍色，愁生黍谷春。不因家难剧，君岂在风尘。
红楼梦十二曲——喜冤家
曹雪芹（清代）

中山狼，无情兽，
全不念当日根由。
一味的骄奢淫荡贪欢媾。
觑着那侯门艳质同蒲柳，
作贱的公府千金似下流。
叹芳魂艳魄，一载荡悠悠。
恋绣衾（寿内子）
陈著（宋代）

梅窗归坐几岁寒。老生涯、寂寞自便。最喜得、双双健，与粗茶、淡自结缘。

眉前把酒深深劝，这时光、惟有靠天。看许大、痴儿女，且随宜、笑到百年。
秋夜宿山寺
顾逢（宋代）

静夜留山寺，清谈对老庞。
树声如有雨，秋气欲无窗。
檐马随风走，楼钟带月撞。
何人呼渡急，隔水吠村厖。
十楼怀古 其十 筹边楼
何乔新（明代）

元和相国有贤子，仗钺拥麾镇西鄙。朱甍翠瓦构危楼，徼外闻西尽风靡。

楼中粉壁图江山，南楼羌僰西吐蕃。不须聚米著形势，阨塞尽归指顾间。

维州向化首来服，凛凛威西震殊俗。可怜相府妒成功，执送蕃酋逞残酷。

谁为此策奇章公，不恤国是心匪忠。马公反复义利辨，此论未知吾不从。

雄姿伟略今安在，髣髴丹青见风采。忠贞世笃能几人，独立风前增感慨。
木槿花
张以宁（明代）

朝昏看开落，一笑小窗中。
别种蟠桃子，千年一度红。